Mandela: Parkeer-en-ry-gebiede gesluit | Maroela Media
Die ry Donderdag 12 Desember 2013 by die Pretoria Skougronde Foto: Departement van internasionale betrekkinge en samewerking/SAPA
“Die parkeer-en-ry-gebiede is vol en ons sluit nou,” het Tasneem Carrim, woordvoerder van die regering, gesê. Beamptes sal glo hul bes doen om mense te akkommodeer wat reeds by die Uniegebou is vir die derde en finale dag waar Mandela in staatsie lê, maar sy het bygevoeg “daar is net soveel ure in die dag”.
Carrim sê volgens beraming kyk twee mense elke drie sekondes na die liggaam, maar dit wil voorkom of die ry Vrydag vinniger beweeg het. Teen 07:30 het 25 000 mense by die Pretoria Skougronde bymekaargekom, 10 000 by Fonteinedal, 8 000 by die Uniegebou en 7 000 by die LC de Villiers-sportsentrum.
Carrim raai mense aan om ander gedenkdienste by te woon of die verrigtinge op televisie dop te hou.
Mandela se liggaam sal oor die naweek na Qunu vervoer word waar hy Sondag begrawe gaan word.
Hy het op 5 Desember 2013 by sy huis in Houghton, Johannesburg, in die ouderdom van 95 gesterf.